b'\n_START_ARTICLE_\nTemppeli (mormonismi)\n_START_SECTION_\nHistoria\n_START_PARAGRAPH_\nMy\xc3\xb6hempien aikojen pyhien liike uskoo, ett\xc3\xa4 varhaiset kristityt suorittivat Jerusalemin temppeliss\xc3\xa4 pyhi\xc3\xa4 toimituksia, jotka toivat heille Jumalan erityisi\xc3\xa4 siunauksia. N\xc3\xa4m\xc3\xa4 k\xc3\xa4viv\xc3\xa4t kuitenkin mahdottomiksi temppelin tuhouduttua juutalaissodassa vuonna 70 jaa., ja kirkon luopumuksen my\xc3\xb6t\xc3\xa4 n\xc3\xa4m\xc3\xa4 pyh\xc3\xa4t toimitukset j\xc3\xa4iv\xc3\xa4t unohduksiin. _NEWLINE_Joulukuun 27. p\xc3\xa4iv\xc3\xa4n\xc3\xa4 1832 kirkon ensimm\xc3\xa4inen profeetta Joseph Smith kertoi saaneensa ilmoituksen, jossa Jumala kehotti h\xc3\xa4nt\xc3\xa4 rakentamaan huoneen itselleen ja ennallistamaan temppelipalvonnan. Pyhi\xc3\xa4, jotka asuivat Kirtlandiss\xc3\xa4, Ohiossa, kehotettiin rakentamaan "rukoushuone, paastohuone, uskon huone, opin huone, kirkkauden huone, j\xc3\xa4rjestyksen huone, Jumalan huone" (Oppi ja liitot 88:119). _NEWLINE_ _NEWLINE_Smith p\xc3\xa4\xc3\xa4tti, ett\xc3\xa4 samaan aikaan Kirtlandin temppelin kanssa kirkolle rakennetaan temppeli my\xc3\xb6s sen toiseen keskuspaikkaan Jackson Countyyn Missourissa. S\xc3\xa4ilyneiden piirustusten mukaan kummastakin temppelist\xc3\xa4 oli tarkoitus tehd\xc3\xa4 suunnilleen yht\xc3\xa4 suuri ja samankaltainen. Kummankin temppelin oli tarkoitus muodostaa Smithin suunnitteleman "Siionin kaupungin" keskus. Kirkon j\xc3\xa4senten ja paikallisen v\xc3\xa4est\xc3\xb6n v\xc3\xa4lille syntynyt konflikti kuitenkin esti temppelin rakennusty\xc3\xb6n etenemisen Missourissa, ja lopulta mormonit karkotettiin koko Jacksonin piirikunnasta. Sit\xc3\xa4 vastoin rakennusty\xc3\xb6t Kirtlandissa, Ohiossa jatkuivat, ja temppeli oli valmis alkuvuodesta 1836. Maaliskuun 17. p\xc3\xa4iv\xc3\xa4n\xc3\xa4 temppeli vihittiin juhlallisessa vihkimisseremoniassa. Monet l\xc3\xa4sn\xc3\xa4olijoista kertoivat kokeneensa Pyh\xc3\xa4n Hengen l\xc3\xa4sn\xc3\xa4olon voimakkaana vihkimistilaisuudessa, ja monet kertoivat n\xc3\xa4hneens\xc3\xa4 n\xc3\xa4kyj\xc3\xa4 ja saaneensa profetioita. Joseph Smith kertoi n\xc3\xa4hneens\xc3\xa4 Is\xc3\xa4n Jumalan ja Jeesuksen Kristuksen ilmestyv\xc3\xa4n temppeliin. My\xc3\xb6hempien aikojen pyhien uskonnollinen traditio on verrannut t\xc3\xa4t\xc3\xa4 p\xc3\xa4iv\xc3\xa4\xc3\xa4 ensimm\xc3\xa4iseen helluntaihin. Kaikki my\xc3\xb6hemm\xc3\xa4t temppelien vihkimisjuhlat on j\xc3\xa4rjestetty Kirtlandin temppelin vihkimisjuhlan mallin mukaan._NEWLINE_Kirtlandin temppeli erosi monin tavoin MAP-kirkon nykyisist\xc3\xa4 temppeleist\xc3\xa4. Siin\xc3\xa4 oli kahdessa kerroksessa kokoushuone, joista alemmassa j\xc3\xa4rjestettiin erityisi\xc3\xa4 jumalanpalveluksia ja ylemm\xc3\xa4ss\xc3\xa4 annettiin korkeampaa hengellist\xc3\xa4 opetusta "profeettojen koulussa". Nykyinen MAP-kirkon historiankirjoitus korostaa Kirtlandin temppelin merkityst\xc3\xa4 pelastushistorian tuossa vaiheessa; siell\xc3\xa4 pyhien sanotaan oppineen monia uskontotuuksia. Sit\xc3\xa4 vastoin Kirtlandin temppeliss\xc3\xa4 ei toimitettu samanlaisia pyhi\xc3\xa4 toimituksia kuin MAP-kirkon temppeleiss\xc3\xa4 nyky\xc3\xa4\xc3\xa4n._NEWLINE_Kirkon ymp\xc3\xa4rille syntynyt konflikti pakotti kirkon ensimm\xc3\xa4isen presidenttikunnan pakenemaan Kirtlandista Far Westiin, Missouriin. Smith sanoi saaneensa ilmoituksen siit\xc3\xa4, ett\xc3\xa4 Far Westiin tulisi rakentaa Siionin kaupunki pyhien kokoamista varten. Kaupungin keskustaan tulisi rakentaa temppeli. 1838 temppelin rakennuspaikka pyhitettiin, ja perustusten kaivaminen aloitettiin. Kirkon johto lienee my\xc3\xb6s pyhitt\xc3\xa4nyt temppelin paikan l\xc3\xa4heisess\xc3\xa4 Adam-ondi-Ahmanin laaksossa. Samana vuonna kirkon j\xc3\xa4senet kuitenkin karkotettiin Missourista, ja temppelien rakennusty\xc3\xb6t pys\xc3\xa4htyiv\xc3\xa4t. _NEWLINE_1839 my\xc3\xb6hempien aikojen pyh\xc3\xa4t alkoivat rakentaa "uutta Siionin kaupunkia" Illinoisin Nauvoohon. Kaupunkiin rakennettavasta temppelist\xc3\xa4 oli m\xc3\xa4\xc3\xa4r\xc3\xa4 tulla entist\xc3\xa4kin laajempi ja suurenmoisempi rakennus. Rakennuksen peruskivi muurattiin 6. huhtikuuta 1841. T\xc3\xa4m\xc3\xa4 temppeli oli m\xc3\xa4\xc3\xa4r\xc3\xa4 varustaa t\xc3\xa4ll\xc3\xa4 v\xc3\xa4lin kehitettyj\xc3\xa4 pyhi\xc3\xa4 toimituksia, kuten endaumenttia ja sijaiskasteita varten. Temppelin rakennusty\xc3\xb6t jatkuivat, vaikka vaino kirkon j\xc3\xa4seni\xc3\xa4 kohtaan kiihtyikin. Edes profeetta Joseph Smithin murha 27. kes\xc3\xa4kuuta 1844 ei pys\xc3\xa4ytt\xc3\xa4nyt rakennust\xc3\xb6it\xc3\xa4. Temppelin valmistuneessa kellarikerroksessa alettiin suorittaa kasteita kuolleiden puolesta kes\xc3\xa4ll\xc3\xa4 1845, ja talvella 1845\xe2\x80\x931846 temppelin valmistuneissa osissa toimitettiin ensimm\xc3\xa4iset endaumentit. Vaikka suurin osa mormoneista oli paennut Illinoisista, temppeli vihittiin k\xc3\xa4ytt\xc3\xb6\xc3\xb6n 30. huhtikuuta ja 1. toukokuuta 1846 pidetyiss\xc3\xa4 toimituksissa. Pian t\xc3\xa4m\xc3\xa4n j\xc3\xa4lkeen mormonit karkotettiin Illinoisista, ja kiihtynyt v\xc3\xa4kijoukko h\xc3\xa4p\xc3\xa4isi temppelin ja turmeli sit\xc3\xa4. Osittain tuhoutuneeseen rakennukseen aiottiin perustaa koulu, mutta 1848 tuhopolttaja sytytti rakennuksen tuleen, ja my\xc3\xb6hemmin tornado tuhosi rakennuksen perin pohjin. 1999 MAP-kirkko ilmoitti rakentavansa Nauvoon temppelin uudelleen, ja 27. kes\xc3\xa4kuuta 2002 MAP-kirkon presidentti Gordon B. Hinckley vihki k\xc3\xa4ytt\xc3\xb6\xc3\xb6n entiselle paikalleen uudelleen rakennetun Nauvoon temppelin. Temppeli on ulkoisesti edellisen kopio, mutta sen sis\xc3\xa4tilat on osittain j\xc3\xa4rjestetty uudelleen. _NEWLINE_Suuri osa Joseph Smithin seuraajista vaelsi t\xc3\xa4m\xc3\xa4n seuraajaksi valitun Brigham Youngin johdolla l\xc3\xa4nteen, nykyisen Utahin alueelle. T\xc3\xa4\xc3\xa4ll\xc3\xa4 kirkon j\xc3\xa4senet aloittivat uusien temppelien rakentamisen. My\xc3\xb6s useat muut Smithin perustamasta liikkeest\xc3\xa4 syntyneet yhteis\xc3\xb6t s\xc3\xa4ilyttiv\xc3\xa4t ajatuksen temppeleist\xc3\xa4 Jumalalle pyhitettyin\xc3\xa4 huoneina. Ensimm\xc3\xa4inen rakennettu eli Kirtlandin temppeli j\xc3\xa4i Joseph Smithin pojan Joseph Smithin III:n johtaman Reorganisoidun my\xc3\xb6hempien aikojen pyhien Jeesuksen Kristuksen kirkon haltuun (nyky\xc3\xa4\xc3\xa4n Kristuksen yhteis\xc3\xb6) haltuun. Se on edelleen yhteis\xc3\xb6n jumalanpalvelusk\xc3\xa4yt\xc3\xb6ss\xc3\xa4. Lis\xc3\xa4ksi Kristuksen yhteis\xc3\xb6ll\xc3\xa4 on vuonna 1994 k\xc3\xa4ytt\xc3\xb6\xc3\xb6n vihitty toinen temppeli Independencess\xc3\xa4, Missourissa.\n_START_SECTION_\nMy\xc3\xb6hempien aikojen pyhien Jeesuksen Kristuksen kirkon temppelit\n_START_PARAGRAPH_\nBrigham Youngin johtamien my\xc3\xb6hempien aikojen pyhien saavuttua Suuren Suolaj\xc3\xa4rven laaksoon alkoivat kirkon j\xc3\xa4senet suunnitella uusien temppelien rakentamista. Young vihki paikat nelj\xc3\xa4lle temppelille: Salt Lake City (1847), St. George (1871), Manti (1875) ja Logan (1877). Ennen n\xc3\xa4iden valmistumista kasteita kuolleiden puolesta suoritettiin joissa ja j\xc3\xa4rviss\xc3\xa4, ja Salt Lake Cityyn rakennetussa endaumenttitalossa (Endowment House) suoritettiin endaumenttitoimituksia ja sinet\xc3\xb6intej\xc3\xa4. St. Georgen temppeli vihittiin k\xc3\xa4ytt\xc3\xb6\xc3\xb6n 1877, Loganin 1884 ja Mantin 1888. Salt Lake Cityn temppelin valmistuminen kesti 40 vuotta, se vihittiin k\xc3\xa4ytt\xc3\xb6\xc3\xb6n 1893._NEWLINE_My\xc3\xb6hempien aikojen pyhien Jeesuksen Kristuksen kirkko on viime vuosina profiloitunut voimakkaan temppelien rakentamisohjelman toimeenpanijana. Pitk\xc3\xa4\xc3\xa4n kirkko rakennutti vain muutamia temppeleit\xc3\xa4. Viel\xc3\xa4 vuonna 1980 temppeleit\xc3\xa4 oli vain 19, joista kuusi sijaitsi kirkon keskuspaikkana tunnetussa Utahissa. MAP-kirkon teologia korosti ennen muuta temppelien ja niiss\xc3\xa4 suoritettavien rituaalien pyhyytt\xc3\xa4. Katsottiin, ett\xc3\xa4 temppelien pyhyys korostuu siten, ett\xc3\xa4 niit\xc3\xa4 on maailmassa vain muutama, ja ett\xc3\xa4 niihin p\xc3\xa4\xc3\xa4seminen ei ole helppoa. Temppelimatkat olivat usein kalliita, ja ne kestiv\xc3\xa4t pitk\xc3\xa4\xc3\xa4n. T\xc3\xa4m\xc3\xa4n takia ne saivat er\xc3\xa4\xc3\xa4nlaisen pyhiinvaelluksen leiman, ja niihin valmistauduttiin pitk\xc3\xa4\xc3\xa4n sek\xc3\xa4 hengellisesti ett\xc3\xa4 taloudellisesti. Temppeliss\xc3\xa4 k\xc3\xa4ynti oli monelle ainutkertainen tilaisuus el\xc3\xa4m\xc3\xa4ss\xc3\xa4._NEWLINE_Profeetta Gordon B. Hinckleyn aikana temppelien merkityst\xc3\xa4 alettiin osittain arvioida uudelleen. Entisen, temppelien erityist\xc3\xa4 pyhyytt\xc3\xa4 korostavan ajatuksen rinnalle on noussut ajatus temppeleist\xc3\xa4 MAP-kirkon j\xc3\xa4senten hengellisen uudistuksen tyyssijana, evankeliumin ymm\xc3\xa4rryksen syvent\xc3\xa4j\xc3\xa4n\xc3\xa4 ja voimanl\xc3\xa4hteen\xc3\xa4. Samalla on alettu korostaa sit\xc3\xa4, ett\xc3\xa4 temppeliin p\xc3\xa4\xc3\xa4sy on jokaisen arvollisen kirkon j\xc3\xa4senen erityinen oikeus, johon h\xc3\xa4nell\xc3\xa4 tulisi olla oikeus ja mahdollisuus toistuvasti, ei vain kerran pari el\xc3\xa4m\xc3\xa4ss\xc3\xa4\xc3\xa4n. T\xc3\xa4m\xc3\xa4n mahdollistamiseksi MAP-kirkko on aloittanut presidentti Hinckleyn aikana ennenn\xc3\xa4kem\xc3\xa4tt\xc3\xb6m\xc3\xa4n temppelien rakennusohjelman. Huhtikuussa 2017 kirkolla on 155 toiminnassa olevaa temppeli\xc3\xa4, nelj\xc3\xa4toista on rakenteilla ja kolmentoista rakentamisesta on ilmoitettu. Samalla temppelit ovat muuttuneet aikaisempaa pienemmiksi ja vaatimattomammiksi.\n_START_SECTION_\nTemppelien merkitys\n_START_PARAGRAPH_\nMy\xc3\xb6hempien aikojen pyhien Jeesuksen Kristuksen kirkossa kunkin temppelin etusivuun on kaiverrettu maan omalla kielell\xc3\xa4 sanat "Herran huone" ja "Pyhitetty Herralle". Kyseess\xc3\xa4 on siis erityinen pyh\xc3\xa4 ja Herralle omistettu eli pyhitetty huone. Kirkon teologian mukaan temppelit ovat paikkoja, joissa Jumalan l\xc3\xa4sn\xc3\xa4olo aivan erityisesti voidaan kokea maan p\xc3\xa4\xc3\xa4ll\xc3\xa4. Kirkon j\xc3\xa4seni\xc3\xa4 kehotetaan pit\xc3\xa4m\xc3\xa4\xc3\xa4n temppeleit\xc3\xa4 "pyhimpien liittojensa solmimisen taivaallisena tyyssijana". Toisin kuin kirkon kappelit, joissa pidett\xc3\xa4v\xc3\xa4t sakramenttikokoukset ja muut jumalanpalvelukset ovat kaikille avoimia, temppelit ovat vihkimisens\xc3\xa4 j\xc3\xa4lkeen suurelta yleis\xc3\xb6lt\xc3\xa4 suljettuja rakennuksia. Niihin p\xc3\xa4\xc3\xa4sev\xc3\xa4t vain kirkon uskolliset j\xc3\xa4senet, jotka uskovat Jumalaan ja kirkon pelastavaan evankeliumiin sek\xc3\xa4 viett\xc3\xa4v\xc3\xa4t kirkon opetuksen mukaista puhdasta ja siveellisesti korkeatasoista el\xc3\xa4m\xc3\xa4\xc3\xa4._NEWLINE_MAP-kirkon temppelit ovat rakennuksina korkeatasoisia ja Herran huoneen arvolle sopivia. L\xc3\xa4hes kaikissa niist\xc3\xa4 on korkea torni, jonka tarkoituksena on julistaa evankeliumia maailmalle. Tornin huipussa on usein kuvattuna trumpettia pit\xc3\xa4v\xc3\xa4 enkeli Moroni. Mormonien k\xc3\xa4sityksen mukaan juuri h\xc3\xa4n ilmoitti Mormonin kirjan Joseph Smithille. Mormoniteologia samaistaa enkeli Moronin sen Ilmestyskirjan enkelin kanssa, joka lent\xc3\xa4\xc3\xa4 viimeisin\xc3\xa4 p\xc3\xa4ivin\xc3\xa4 taivaan laella ja jonka teht\xc3\xa4v\xc3\xa4n\xc3\xa4 on ilmoittaa iankaikkinen "evankeliumi maailman asukkaille, kaikille kansoille ja heimoille ja kielille ja maille" (Ilm. 14:6). Temppelin arkkitehtuuri sis\xc3\xa4lt\xc3\xa4\xc3\xa4 useita vertauskuvallisia piirteit\xc3\xa4._NEWLINE_My\xc3\xb6hempien aikojen pyhien Jeesuksen Kristuksen kirkossa temppeleill\xc3\xa4 on kolmenlainen merkitys. Ensiksikin temppeleiss\xc3\xa4 voidaan suorittaa ne korkeimmat pyh\xc3\xa4t toimitukset, jotka mahdollistavat ihmisen p\xc3\xa4\xc3\xa4syn Jumalan v\xc3\xa4litt\xc3\xb6m\xc3\xa4\xc3\xa4n l\xc3\xa4heisyyteen eli "korotukseen". T\xc3\xa4m\xc3\xa4 puolestaan mahdollistaa ihmisen jumalallistumisen eli h\xc3\xa4nen kehittymisens\xc3\xa4 jumalaksi. Pelastukselle v\xc3\xa4ltt\xc3\xa4m\xc3\xa4tt\xc3\xb6m\xc3\xa4t toimitukset eli kaste ja konfirmaatio voidaan suorittaa temppeleiden ulkopuolellakin, mutta vain temppeleiss\xc3\xa4 voidaan suorittaa mormonismin korkeimmat pyh\xc3\xa4t toimitukset, jotka asettavat ihmisen aivan erityiseen, kasteen liittoa syvemp\xc3\xa4\xc3\xa4n liittosuhteeseen Jumalan kanssa. N\xc3\xa4m\xc3\xa4 liitot vaativat ihmiselt\xc3\xa4 kasteen liittoa enemm\xc3\xa4n, mutta niihin sis\xc3\xa4ltyv\xc3\xa4t my\xc3\xb6s suuremmat siunaukset ja lupaukset._NEWLINE_Temppeleiss\xc3\xa4 suoritetaan nyky\xc3\xa4\xc3\xa4n seitsem\xc3\xa4n toimitusta: kaste ja konfirmointi kuolleiden puolesta, pesu ja voitelu, endaumentti, avioparien sinet\xc3\xb6inti toisiinsa ja lasten sinet\xc3\xb6inti vanhempiinsa sek\xc3\xa4 toinen voitelu. Sinet\xc3\xb6inniss\xc3\xa4 aviopuolisot, jotka ovat solmineet avioliiton "t\xc3\xa4ksi ajaksi", voidaan sinet\xc3\xb6id\xc3\xa4 toisiinsa "t\xc3\xa4ksi ajaksi ja iankaikkisuudeksi". T\xc3\xa4m\xc3\xa4 tarkoittaa, ett\xc3\xa4 heid\xc3\xa4n avioliittonsa jatkuu my\xc3\xb6s t\xc3\xa4m\xc3\xa4n el\xc3\xa4m\xc3\xa4n j\xc3\xa4lkeen, iankaikkisuudessa. T\xc3\xa4m\xc3\xa4 on mormoniteologian mukaan v\xc3\xa4ltt\xc3\xa4m\xc3\xa4t\xc3\xb6nt\xc3\xa4 korotukseen p\xc3\xa4\xc3\xa4semiselle. My\xc3\xb6s ennen sinet\xc3\xb6imist\xc3\xa4 syntyneet lapset voidaan sinet\xc3\xb6id\xc3\xa4 vanhempiinsa perheyhteyden s\xc3\xa4ilytt\xc3\xa4miseksi my\xc3\xb6s ajan rajan tuolle puolen. T\xc3\xa4ten temppeleiss\xc3\xa4 solmittavat liitot luovat iankaikkisia perheit\xc3\xa4._NEWLINE_Endaumentti on er\xc3\xa4\xc3\xa4nlainen audiovisuaalinen draama, jossa osanottajat saavat korkeampaa opetusta maailman luomisesta, Eedenin puutarhan tapahtumista, syntiinlankeemuksesta ja ihmisen vaelluksesta synk\xc3\xa4ss\xc3\xa4 ja kolkossa maailmassa pahan kiusattavana. Ennen muuta seremonia opettaa Jeesuksen Kristuksen lunastusty\xc3\xb6t\xc3\xa4 sek\xc3\xa4 ihmisen osaa Jumalan iankaikkisessa suunnitelmassa. Seremonia kuvaa my\xc3\xb6s, miten Jumala v\xc3\xa4h\xc3\xa4 v\xc3\xa4h\xc3\xa4lt\xc3\xa4 antaa ihmiselle korkeampaa opetusta, joka mahdollistaa h\xc3\xa4nen p\xc3\xa4\xc3\xa4syns\xc3\xa4 takaisin taivaallisen Is\xc3\xa4n luo. Endaumenttiseremonian yhteydess\xc3\xa4 osanottajat solmivat Jumalan kanssa liittoja ja antavat h\xc3\xa4nelle pyhi\xc3\xa4 lupauksia. Heille my\xc3\xb6s v\xc3\xa4litet\xc3\xa4\xc3\xa4n vertauskuvallisia merkkej\xc3\xa4, jotka liittyv\xc3\xa4t Jumalan pelastussuunnitelmaan. Endaumenttitoimituksen katsotaan v\xc3\xa4litt\xc3\xa4v\xc3\xa4n korkeampaa tietoa ja samalla saattavan ihmisen osalliseksi luomisen ja lunastuksen mysteereist\xc3\xa4. Draama, joka alkaa kuvauksella maailman luomisesta ja Aadamin ja Eevan kohtalosta paratiisissa, p\xc3\xa4\xc3\xa4tyy jokaisen osanottajan osallisuuteen Aadam ja Eevan kohtalosta sek\xc3\xa4 heille luvatusta pelastuksesta._NEWLINE_Temppeleiden toinen merkitys on, ett\xc3\xa4 niiss\xc3\xa4 suoritetaan pyhi\xc3\xa4 toimituksia sijaistoimituksina kuolleiden puolesta. Mormonien k\xc3\xa4sityksen mukaan Kristus ja edesmenneet apostolit saarnaavat kuolleille tuonelassa, joten heid\xc3\xa4n on mahdollista kuulla siell\xc3\xa4 pelastuksen sanoma, n\xc3\xb6yrty\xc3\xa4 parannukseen ja uskoa evankeliumi. Koska kaste ja konfirmaatio ovat mormoniteologian mukaan pelastukseen ehdottomasti v\xc3\xa4ltt\xc3\xa4m\xc3\xa4tt\xc3\xb6mi\xc3\xa4, ei ilman p\xc3\xa4tev\xc3\xa4\xc3\xa4 kastetta ja konfirmaatiota kuolleilla kuitenkaan ole pelastuksen toivoa, ellei heit\xc3\xa4 kasteta ja konfirmoida. Jumala jakaa heillekin siunauksiaan siten, ett\xc3\xa4 el\xc3\xa4v\xc3\xa4t voivat suorittaa temppeleiss\xc3\xa4 n\xc3\xa4m\xc3\xa4 toimitukset kuolleiden puolesta sijaistoimituksina. T\xc3\xa4ll\xc3\xb6in elossa oleva kastetaan ik\xc3\xa4\xc3\xa4n kuin kuolleen sijasta. My\xc3\xb6s temppeleiss\xc3\xa4 suoritettavat korkeammat toimitukset, sinet\xc3\xb6inti ja endaumentti, voidaan suorittaa sijaistoimituksina. Miehet voidaan my\xc3\xb6s asettaa pappeuteen edesmenneiden sijasta. Nyky\xc3\xa4\xc3\xa4n mormonit suorittavat n\xc3\xa4it\xc3\xa4 sijaistoimituksia l\xc3\xa4hes yksinomaan omien edesmenneiden sukulaistensa puolesta, kirkon alkuaikoina niit\xc3\xa4 toimitettiin laajemminkin vainajien puolesta. Mormoniteologian mukaan sijaistoimitukset eiv\xc3\xa4t vaikuta ihmisen i\xc3\xa4isyyskohtaloon, ellei h\xc3\xa4n ota niit\xc3\xa4 vastaan. Kirkon k\xc3\xa4sityksen mukaan temppelit ja niiss\xc3\xa4 suoritettavat sijaistoimitukset ovat Jumalan rakkauden ja oikeudenmukaisuuden suuria ilmentymi\xc3\xa4._NEWLINE_Kolmanneksi temppelit ovat erityisi\xc3\xa4 Jumalan l\xc3\xa4sn\xc3\xa4olon ja kohtaamisen paikkoja. Niiss\xc3\xa4 ihminen voi oppia oman osansa maailmankaikkeudessa, kohdata Jumalansa hiljaisuudessa ja rukouksessa sek\xc3\xa4 mietti\xc3\xa4 el\xc3\xa4m\xc3\xa4\xc3\xa4ns\xc3\xa4._NEWLINE_Mormonikirkon j\xc3\xa4senet eiv\xc3\xa4t yleens\xc3\xa4 puhu temppelin ulkopuolella niiss\xc3\xa4 suoritettavista toimituksista. Virallisesti selitet\xc3\xa4\xc3\xa4n, ett\xc3\xa4 toimitukset eiv\xc3\xa4t ole salaisia (secret), mutta kyll\xc3\xa4kin niin pyhi\xc3\xa4 (sacred), ettei niist\xc3\xa4 voi puhua kirkkoon kuulumattomien kanssa. K\xc3\xa4yt\xc3\xa4nn\xc3\xb6ss\xc3\xa4 rituaalit ovat kuitenkin juuri niiden pyhyyden takia salaisia. T\xc3\xa4m\xc3\xa4 yhteinen pyhiin toimituksiin osallistuminen on kirkon j\xc3\xa4senille t\xc3\xa4rke\xc3\xa4 yhteenkuuluvuutta muokkaava tekij\xc3\xa4 ja t\xc3\xa4ten t\xc3\xa4rke\xc3\xa4 sosiaalinen tekij\xc3\xa4 kirkon j\xc3\xa4senten el\xc3\xa4m\xc3\xa4ss\xc3\xa4.\n_START_SECTION_\nMuut temppeleit\xc3\xa4 rakentavat ryhm\xc3\xa4t\n_START_PARAGRAPH_\nVaikka my\xc3\xb6hempien aikojen pyhien Jeesuksen Kristuksen kirkko on onkin erityisesti profiloitunut temppeleiden rakentajana, ovat useat muutkin my\xc3\xb6hempien aikojen pyhien liikkeeseen kuuluvat kirkot ja yhteis\xc3\xb6t rakentaneet omia temppeleit\xc3\xa4\xc3\xa4n tai ainakin yritt\xc3\xa4neet temppeleiden rakentamista. _NEWLINE_Kristuksen yhteis\xc3\xb6ll\xc3\xa4 on t\xc3\xa4ll\xc3\xa4 hetkell\xc3\xa4 kaksi toiminnassa olevaa temppeli\xc3\xa4. Vanhin my\xc3\xb6hempien aikojen pyhien rakentama temppeli Kirtlandiss\xc3\xa4, Ohiossa, kuuluu Kristuksen yhteis\xc3\xb6lle. Lis\xc3\xa4ksi yhteis\xc3\xb6ll\xc3\xa4 on vuonna 1994 k\xc3\xa4ytt\xc3\xb6\xc3\xb6n vihitty temppeli Independecess\xc3\xa4, Missourissa. Toisin kuin MAP-kirkon temppelit, Kristuksen yhteis\xc3\xb6n temppelit ovat avoinna yleis\xc3\xb6lle. Niiss\xc3\xa4 pidet\xc3\xa4\xc3\xa4n kaikille avoimia jumalanpalveluksia sunnuntaisin ja suurina juhlapyhin\xc3\xa4, Independencen temppeliss\xc3\xa4 j\xc3\xa4rjestet\xc3\xa4\xc3\xa4n my\xc3\xb6s rukoushetki maailmanrauhan puolesta joka p\xc3\xa4iv\xc3\xa4 puolelta p\xc3\xa4ivin. _NEWLINE_Profeetta Joseph Smith pyhitti elinaikanaan temppelin paikan Independecess\xc3\xa4. H\xc3\xa4nen mukaansa sinne pystytett\xc3\xa4v\xc3\xa4 temppeli tulisi olemaan Uuden Jerusalemin keskus. Temppeli\xc3\xa4 ei kuitenkaan koskaan rakennettu. Smithin kuoleman j\xc3\xa4lkeen er\xc3\xa4s h\xc3\xa4nen johtamastaan liikkeest\xc3\xa4 eronnut ryhm\xc3\xa4, Church of Christ (Temple Lot), ("Kristuksen kirkko (temppelin paikka)"), hankki temppelialueen haltuunsa. Kirkko yritti rakentaa paikalle temppelin, ja temppelin paikalle luotiin perustukset. 1929 alkaneen suuren laman takia rakennusty\xc3\xb6t jouduttiin kuitenkin keskeytt\xc3\xa4m\xc3\xa4\xc3\xa4n, eik\xc3\xa4 niit\xc3\xa4 ole sen j\xc3\xa4lkeen jatkettu. Church of Christ (Temple Lot) ei t\xc3\xa4ll\xc3\xa4 hetkell\xc3\xa4 suunnittele rakennust\xc3\xb6iden uudelleen aloittamista. Se ei liioin ole suostunut myym\xc3\xa4\xc3\xa4n temppelin paikkaa MAP-kirkolle, joka useaan otteeseen on tarjoutunut ostamaan sen. Kirkko katsoo olevansa temppelin paikan suojelija ja varjelija aina siihen asti, kunnes my\xc3\xb6hempien aikojen pyh\xc3\xa4t yhdistyv\xc3\xa4t yhdeksi kirkoksi ennen Jeesuksen paluuta takaisin ja asettumista temppeliins\xc3\xa4. _NEWLINE_Church of Jesus Christ of Latter Day Saints (strangiitit), jotka erosivat Smithin kuoleman j\xc3\xa4lkeen my\xc3\xb6hempien aikojen pyhien liikkeest\xc3\xa4 James E. Strangin johtamana, alkoivat rakentaa omaan temppeli\xc3\xa4\xc3\xa4n keskuspaikkaansa Voreehen Wisconsinissa 1840-luvulla. Rakennusty\xc3\xb6t keskeytyiv\xc3\xa4t kuitenkin pian varojen puutteessa. Tiett\xc3\xa4v\xc3\xa4sti toista temppeli\xc3\xa4 alettiin rakentaa liikkeen my\xc3\xb6hemp\xc3\xa4\xc3\xa4n keskuspaikkaan Beaver Islandille Michigan-j\xc3\xa4rvell\xc3\xa4. Kirkko ei ole yritt\xc3\xa4nyt rakentaa uusia temppeleit\xc3\xa4 profeetta James E. Strangin kuoltua. _NEWLINE_Apostolic United Brethren-nimisell\xc3\xa4 yhteis\xc3\xb6ll\xc3\xa4 on ollut oma temppelins\xc3\xa4 Ozumbassa, Meksikossa. _NEWLINE_Moniavioisuutta harjoittava Fundamentalistinen my\xc3\xb6hempien aikojen pyhien Jeesuksen Kristuksen kirkko (FMAP-kirkko) on rakentanut oman temppelins\xc3\xa4 er\xc3\xa4\xc3\xa4lle yhteis\xc3\xb6n kommuuneista l\xc3\xa4hell\xc3\xa4 Eldoradoa Texasissa. Rakennus vihittiin k\xc3\xa4ytt\xc3\xb6\xc3\xb6n 2004. _NEWLINE_Mantissa, Utahissa toimiva Tosi ja el\xc3\xa4v\xc3\xa4 my\xc3\xb6hempien aikojen pyhien Jeesuksen Kristuksen kirkko uskoo, ett\xc3\xa4 viimeisin\xc3\xa4 p\xc3\xa4ivin\xc3\xa4 yhteis\xc3\xb6 ottaa haltuunsa nyky\xc3\xa4\xc3\xa4n MAP-kirkolle kuuluvan Mantin temppelin. T\xc3\xa4m\xc3\xa4n j\xc3\xa4lkeen Jumalan viha pyyhk\xc3\xa4isee pois kaikki jumalattomat, jotka eiv\xc3\xa4t ole temppelin muurien suojassa. Vain temppelist\xc3\xa4 turvaa etsiv\xc3\xa4t vanhurskaat selvi\xc3\xa4v\xc3\xa4t hengiss\xc3\xa4.'